KIRJALLINEN KYSYMYS E-2394/98

esittäjä(t): María Sornosa Martínez (GUE/NGL) komissiolle

(27. heinäkuuta 1998)

Aihe: Lentomatkustajille aiheutuvat perusteettomat haitat ja lentoyhtiö Iberian vilpilliset matkustussopimukset

Lentoteitse matkustavat ovat joutuneet kokemaan, että lentoyhtiöiden ja lentokenttätoiminnoista vastaavien elinten tarjoama palvelutaso on jatkuvasti ja nopeasti laskenut. Vaikka tämänhetkinen tilanne johtuukin suurelta osin lentoliikenteen kasvusta, sen vapauttamisesta ja lentoyhtiöiden määrän lisääntymisestä, ei missään tapauksessa voida jättää huomioimatta voimassa olevaa lainsäädäntöä, vaatimusta sen noudattamisesta sekä voimassaolevan asetuksen saattamista ajan tasalle ja laajentamista (asetus (ETY) 295/91(1) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle). Tämä on tehtävä sen vuoksi, että voidaan kohdata lentokenttien vakavat ongelmat, joita ovat esimerkiksi tiedottamisen puute tai se, että matkustajien oikeuksia ei aseteta näkyviin selkeästi ja luettavassa olevassa muodossa, sekä kannetaan vastuu ja kunnioitetaan kuluttajien oikeuksia.

Monien lentoyhtiöiden, erityisesti Iberian, tarjoamien kansainvälisten matkustussopimuksien tapauksessa on hälyttävää se, että matkustaja jää täysin suojattomaksi missä tahansa satunnaisessa tilanteessa, koska lentoyhtiö ei kanna vastuutaan. Tämä taasen johtuu yhtiön heikkotasoisesta toiminnasta tai huonosta organisaatiosta. Matkustussopimusta säädellään Varsovan sopimuksella (Varsovassa 12. lokakuuta 1929 allekirjoitettu sopimus eräiden kansainvälistä ilmakuljetusta koskevien sääntöjen yhtäläistyttämisestä) tai tilanteen mukaan, kuten sopimuksessa sanotaan, Varsovan sopimuksen muutospöytäkirjalla (La Haya 28. syyskuuta 1955). Kyseisen sopimuksen 9 kohdassa määritellään, että aikatauluissa tai muualla ilmoitettuja aikoja ei taata eivätkä ne ole osa sopimusta. Samoin sen mukaan aikatauluja voidaan muuttaa ilman etukäteisilmoitusta. Madridin Barajasin lentokentän kaoottinen tilanne yli kahdensadan lentovuoron peruuttamisesta aiheutuvine matkustajajoukkoineen kesäkuun viimeisen kahden viikon aikana kuvaa hyvin aikaisemmin mainittua.

1. Aikooko komissio laatia yhteisön toimintalinjat lentoliikenteen alalla ja vahvistaa käyttäjää suojelevat säännöt?

2. Voiko komissio ottaa käsiteltäväkseen Iberian tapauksen selvittääkseen, onko kyseessä unionissa voimassa olevan asetuksen noudattamatta jättäminen, sekä suojellakseen tällä hetkellä täysin suojattomien kuluttajien etuja?

Komission jäsenen Neil Kinnockinkomission puolesta antama vastaus

(15. lokakuuta 1998)

Komissio ymmärtää arvoisan parlamentin jäsenen huolestumisen siitä, että lentoliikenteessä todelliset lähtö- ja saapumisajat poikkeavat usein aikatauluun merkityistä ajoista ja että lentovuorojen peruutusten määrä tuntuu lisääntyvän. Tapaukset ovat valitettavia, mutta niissä ei kuitenkaan loukata yhteisön oikeutta, eikä komissio siten voi ryhtyä toimiin minkään lentoyhtiön osalta.

Komissio on kuitenkin tutkinut mahdollisuutta vahvistaa lentomatkustajien suojaa yhteisön lainsäädännössä ja käynnistänyt vertailevan tutkimuksen arvioidakseen lentoliikennesopimusten ehtoja kuluttajien etujen kannalta. Komissio tarkastelee parhaillaan kyseiseen tutkimukseen sisältyviä suosituksia kilpailusääntöjen ja yhteisön nykyisen kuluttajalainsäädännön kannalta. Kysymystä mahdollisista uusista yhteisöaloitteista voidaan harkita ja niistä voidaan päättää vasta, kun arviointi on saatu päätökseen. Arvoisan parlamentin jäsenen mainitsemat seikat otetaan huomioon, kun asian käsittelyä jatketaan.

Mitä tulee arvoisan parlamentin jäsenen ehdotukseen lentomatkustajiin sovellettavaa korvausjärjestelmää koskevan nykyisen asetuksen saattamisesta ajan tasalle, komissio teki tammikuussa 1998 asiaa koskevan ehdotuksen(2) matkustajien aseman parantamiseksi. Ehdotuksen päätavoitteet ovat seuraavat: matkustajille suunnatun tiedottamisen parantaminen, korvausrajojen nostaminen, asetuksen muuttaminen vastaamaan ilmailusektorilla tapahtunutta kehitystä (esim. uudenlaiset matkaliput, yhteistunnuksen käyttö) sekä asetuksen soveltamisalan ulottaminen koskemaan pelkän lentomatkan osataneita tilauslentomatkustajia. Jos nykyistä asetusta rikotaan, asia käsitellään jäsenvaltioiden tuomioistuimissa kuten muutkin suoraan sovellettavan yhteisön lainsäädännön rikkomiset.

(1) EYVL L 36, 8.2.1991, s. 5.

(2) KOM(98) 41.